Na  perak eo bet lazhet ha muntret ken euzhus-se? Gant ar strafuilh e kouezh ma fenn hep nerzh etre ma daouarn. Piv eo an den didruez-se? Kaer em eus ober goulennoù ouzhin-me ma-unan ne zeu diskoulm ebet. Gant an holl drubuilhoù-se eo rivet ma izili, evel seizet, kropet. N'eo ket ar gwad ennon evit redek ken, evit ober tro ma c'horf hep mont yen, sklaset. Bep un tammig avat e tomma ma c'halon en-dro pa soñjan er mareoù ken kaer hon eus bevet asambles. Hi, Mawaime hag a oa ken prim ha lemm he spered! D'ar c'hentañ  gwel anezhi e verze an holl e oa ur plac'h diskoelf abalamour d'he respontoù trumm ha birvidik hag a stanke meur a c'henoù re frank. Mistr e oa he c'horf, kroc'henet dous e-giz ar seiz. Setu penaos em boa gwelet anezhi evit ar wech kentañ. Soñj mat am eus c'hoazh eus an devezh-se pe gentoc'h eus an nozvezh-se. En un davarn 'giz Iwerzhon e oa, e-lec'h ma vouboue drant ar sonerezh dre ar c'harter, mesket gant yudadennoù an avelioù dirollet. Yaouankik-flamm e oamp d'ar c'houlz-se rak studierezed e oamp e  Skol-Veur an Arzoù e Kemper. Tro am boa bet d'he gwelet c'hoazh e trepasioù hir ha teñval ar skol met ar wech kentañ e oa din kaozeal ganti, en nozvezh-se. Diouzhtu e oa aet ar gaoz war soñjennoù prederourien ar c'hantvedoù diwezhañ. Ken aes ha tra e tispakas Mawaime he buhez din hag e lavaras sklaer ha splann he soñjoù, hep chom da dortal. Digor e oa he spered dre m'he doa bevet daou stumm da soñjal. E Mec'hiko e oa ganet hag eno he doa gouzañvet e-pad he yaouankiz, buhez labourerien-douar ar Chiapas. Kontañ a  rae din kement darvoud a c'hoarveze en he c'hêriadennig kollet er c'hoadoù trovanel p'en em gave ganti keleier eus du-hont. Brav e seblante ar vro pa groge Mawaime da zisplegañ he doare din dre ar munudoù, daoust d'an diaes ma veze din he c'hompren da vat a-wechoù, ken buan e veze fromet pa gomze diwar-benn he bro.